Document ID: 32014D0513

KOMISIJOS ĮGYVENDINIMO SPRENDIMAS
2014 m. liepos 31 d.
kuriuo dėl Lietuvos, Latvijos ir Estijos sričių, kurioms taikomi su afrikiniu kiaulių maru susiję apribojimai, iš dalies keičiamas Įgyvendinimo sprendimo 2014/178/ES priedas
(pranešta dokumentu Nr. C(2014) 5583)
(Tekstas svarbus EEE)
(2014/513/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (3), ypač į jos 4 straipsnio 3 dalį,
kadangi:
(1)
Komisijos įgyvendinimo sprendime 2014/178/ES (4) nustatytos gyvūnų sveikatos kontrolės priemonės, susijusios su afrikiniu kiaulių maru tam tikrose valstybėse narėse. Šio sprendimo priede nustatytos ir išvardytos tam tikros sritys, išskirstytos pagal epidemiologine padėtimi grindžiamos rizikos lygį. Į tą sąrašą įtrauktos tam tikros Italijos, Lenkijos, Lietuvos ir Latvijos sritys;
(2)
nuo 2014 m. birželio 26 d. afrikinis kiaulių maras buvo nustatytas Latvijoje laukinių kiaulių populiacijoje ir tarp naminių kiaulių. Tikėtina, kad afrikinio kiaulių maro virusas pateko iš kaimyninių trečiųjų šalių, kurios pranešė apie šios ligos atvejus. Buvo pranešta apie kelis protrūkius tarp naminių kiaulių netoli Latvijos sienos su trečiosiomis šalimis ir apie atvejus laukinių kiaulių populiacijoje toje pačioje srityje iki 30 kilometrų nuo šios sienos. Be to, Latvijoje netoli Estijos sienos buvo užfiksuota keletas protrūkių tarp naminių kiaulių ir keli atvejai laukinių kiaulių populiacijoje. Lietuva taip pat pateikė naujus duomenis, visų pirma apie protrūkį kiaulių fermoje rytinėje šalies dalyje;
(3)
dabartinės epidemiologinės padėties raida turėtų būti aptariama atliekant gyvūnų sveikatos padėties keliamos rizikos Lietuvoje, Latvijoje ir kaimyninėse trečiosiose šalyse vertinimą. Siekiant nustatyti tikslingesnes gyvūnų sveikatos kontrolės priemones, užkirsti kelią šios ligos plitimui, išvengti bet kokių nereikalingų Sąjungos vidaus prekybos trikdymų ir išvengti nepagrįstų trečiųjų šalių nustatomų kliūčių prekybai, turėtų būti iš dalies pakeistas Sąjungos sričių, kurioms taikomos Įgyvendinimo sprendime 2014/178/ES nustatytos gyvūnų sveikatos kontrolės priemonės, sąrašas ir atsižvelgta į Lietuvoje ir Latvijoje dėl šios ligos susiklosčiusią dabartinę gyvūnų sveikatos padėtį;
(4)
todėl būtina iš dalies pakeisti Įgyvendinimo sprendimo 2014/178/ES priedą, kad į jį būtų įtrauktos atitinkamos Lietuvos, Latvijos ir Estijos sritys;
(5)
todėl Įgyvendinimo sprendimas 2014/178/ES turėtų būti atitinkamai iš dalies pakeistas;
(6)
šiame sprendime numatytos priemonės atitinka Augalų, gyvūnų, maisto ir pašarų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Įgyvendinimo sprendimo 2014/178/ES priedas iš dalies keičiamas pagal šio sprendimo priedą.
2 straipsnis
Šis sprendimas skirtas valstybėms narėms.
Priimta Briuselyje 2014 m. liepos 31 d.

Labels: 3
18
6